ජනාධිපති මහින්ද රාජපක්ෂ මහතාගේ පදවි ප්‍රාප්තිය හා ජන්ම දිනය නිමිතිකොට ගෙන ‘ගිරුවාපත්තුවෙන් තල් අරණට’ සංවිධානය පවත්වන දකුණු ආසියාවේ දීර්ඝතම පාපැදි සවාරිය නොවැම්බර් මස 18 වැනිදා ආරම්භ වේ.‘ටුවර් ඩි ශ්‍රී ලංකා 2013’ ලෙස නම් කර ඇති මේ පාපැදි තරගය නොවැම්බර් 18 වැනි දින මහරගමින් ආරම්භ වී රටවටා කිලෝමීටර් 1330ක දුරක් ගොස් නොවැම්බර් 29වැනිදා කොළඹ අරලියගහ මන්දියරය අභියසින් නිමාවට පත්වේ.පාපැදි අතුරු පාලක කමිටුවේ පූර්ණ අධීක්ෂණය යටතේ ජාත්‍යන්තර තරග නීතිරීතිවලට අනුව පැවැත්වෙන තරගයේදී ජාතික හා ජාත්‍යන්තර මට්ටමේ නව තරග වාර්තා බිහිවනු ඇතැයි අපේක්ෂා කෙරේ.අදියර 12ක් යටතේ දින 12ක් තුළ පැවැත්වෙන තරගයට ජාතික හා ජාත්‍යන්තරය නි‍යෝජනය කළ ශ්‍රී ලාංකික ක්‍රීඩයන් රැසක් එක්වීමට නියමිතය.තරගයේ ජයග්‍රාහකයාට රුපියල් මිලියනයක ත්‍යාග මුදලක් පිරිනැමෙන අතර දෙවැනි ස්ථානයට රුපියල් හත්ලක්ෂ පනස් දහසක් හා තෙවැනියාට රුපියල් ලක්ෂ පහක් ලෙසින් මුදල් ත්‍යාග හිමිවේ.